Summary: O PP rexeita no Parlamento a petición de En Marea de que se reabra o proceso mentres o PSdeG quere que o Consello de Contas fiscalice como se outorgaron as subvencións HEMEROTECA | A Xunta repartiu 4 millóns en axudas a concellos en só 12 minutos e a oposición sospeita que foron aos do PP

HEMEROTECA | A Xunta repartiu 4 millóns en axudas a concellos en só 12 minutos e a oposición sospeita que foron aos do PPO PP rexeita no Parlamento a petición de En Marea de que se reabra o proceso mentres o PSdeG quere que o Consello de Contas fiscalice como se outorgaron as subvenciónsO sábado 4 de maio, entre a medianoite e as 0:12 horas, en só 12 minutos, a Xunta outorgou 4,3 millóns de euros en axudas a concellos para obras de mellora de infraestruturas e equipamentos. A oposición sospeitaba que os tempos cos que se xestionaron as subvencións suporían que estas irían a parar só a concellos do PP previamente avisados da convocatoria. Finalmente, os concellos agraciados foron 15 gobernados polo PP e 4 por outras formacións. Pero agora a Conselleíra de Medio Ambiente e Territorio, en resposta a unha petición formulada por Praza.gal que volve evidenciar as ambigüidades, eivas e escurantismos dos procedementos de transparencia do Goberno galego, rexeita indicar que outros concellos solicitaron as axudas e non as obtiveron e os motivos de denegación. Mentres, este xoves o PP rexeitou no Parlamento a petición de En Marea de reabrir o proceso.Aquela convocatoria de axudas a Concellos foi realizada cunha publicación no Diario Oficial de Galicia (DOG) do venres 4 de maio que anunciaba a apertura do prazo de presentación esa medianoite seguinte, isto é, na madrugada do sábado. A Xunta indicaba que "as solicitudes de subvención serán atendidas respectando a súa orde de entrada e sen comparación con outras solicitudes, ata o esgotamento do crédito dispoñible".As peticións debían cumprir con outros requisitos que debían ser comprobados pola Xunta ademais de rapidez e nocturnidade, como o deber de contar cun proxecto de obras e acreditar a súa viabilidadeSegundo indicaría días despois a propia Xunta tamén no DOG, as axudas esgotáronse en só 12 minutos e 18 segundos. A oposición sospeitaba que, a esas horas da madrugada dun sábado, fóra do horario laboral nos concellos, irían a parar só a municipios do PP previamente alertados, o que non foi así, xa que dos 19 que as obtiveron 4 están gobernados por outras formacións. Pero para saber se houbo algún trato de favor a concellos afíns habería que saber que municipios tentaron pedilas e non as obtiveron por outros motivos máis alá de que a súa petición chegase cando xa estaban esgotados todos os cartos. Porque as peticións debían cumprir con outros requisitos ademais de rapidez e nocturnidade, como o deber de contar cun proxecto de obras e acreditar a súa viabilidade. Isto é, a Xunta debía comprobar outros elementos ademais da mera orde de entrada das solicitudes.Para tentar deitar algo máis de luz sobre como se entregaron esas axudas, este diario formulou unha petición de transparencia na que solicitou á Consellería de Medio Ambiente e Territorio "o detalle dos concellos que presentaron solicitude ás axudas" así como a "indicación dos motivos de denegación aos que non as obtiveron". A resposta, asinada pola directora xeral de Ordenación do Terrritorio e Urbanismo, Encarnación Rivas, non responde a ningunha desas dúas preguntas. Limítase a indicar en que Diario Oficial de Galicia se publicaron "as axudas outorgadas" e a lembrar en que outro se constatou o esgotamento de crédito.A Xunta non xustifica de xeito expreso que non poida facilitar datos por algún dos impedimentos contemplados na lei de transparenciaAo contrario que noutras ocasións, a Xunta non indica que non poida facilitar máis información por algún impedimento legal, sexa de protección de datos -difícilmente xustificable ao falar de administracións públicas- ou calquera outro dos contemplados na lei de transparencia, que esixe que a denegación de datos a unha petición sexa xustificada de xeito expreso. Polo contrario, neste caso limítase a responder a algo distinto do que se pregunta, o que si é habitual no proceder da Xunta noutras respostas a peticións de transparencia.A resposta da Xunta non indica nin sequera que non houbese outras peticións máis alá das 19 outorgadas, nin que non se presentase ningunha outra petición rexeitada por non cumprir outros requisitos durante os 12 minutos que tardou en chegar a petición 19 que esgotou os cartos dispoñibles. Se non houbese máis peticións que as deses 19 concellos antes de esgotarse o crédito, a Xunta podería indicalo na súa resposta, pero non o fai. De feito, o listado de concellos beneficiarios feito público no seu momento pola Xunta reflectía tamén o número de rexistro de entrada das peticións finalmente outorgadas, que van do 1.213.962 do Concello de Ordes, o primeiro, ao 1.213.990 do Concello de Ponte Caldelas, o último. Dos 29 números de rexistro existentes dun a outro, só 19 se corresponden cos concellos finalmente beneficiarios das axudas.O límite das axudas fixouse no esgotamento da súa contía, pero tras a última subvención outorgada aínda sobraron 121.000 eurosPor outra banda, a suma das 19 axudas outorgadas ascende a 4.260.246,88 euros, pero a Xunta tiña consignados para ese fin 4.381.543 euros. Isto é, tras outorgar a axuda número 19 aínda sobraron 121.297 euros nunhas subvencións cuxo límite se fixaba no esgotamento da contía total. Pode ser que a petición número 20 recibida pola Xunta superase esa contía de 121.297 restantes tras outorgar a axuda número 19. Pero oito das axudas outorgadas previamente estaban por baixo desa cantidade.Malia todas estas cuestións sen aclarar, este xoves o PP rexeitou no Parlamento a petición formulada por En Marea, secundada polo resto da oposición, de que se reabrise o procedemento de concesión das axudas incluíndo nel outros criterios distintos da orde de entrada das solicitudes. Ao tempo, o PSdeG quere que o Consello de Contas fiscalice o xeito en que se outorgaron as axudas.


Summary: Todas as organizacións políticas coinciden á hora de criticar a contrarreforma á lei do aborto presentada polo ministro Gallardón que foi aprobada no consello de ministros desta sexta feira. Despois de que o feminismo saíra á rúa nesa mesma noite, as organizacións políticas manifestaron o seu rexeitamento ao recorte de dereitos das mulleres.

O PSOE comprométese a "deter con todas as forzas" o anteproxecto O PSOE mostrou o seu compromiso para deter "con todas as forzas" o anteproxecto de lei do aborto do PP. "Imos parar iso, porque nos están quitando a liberdade. Non podemos consentir que nos quiten a liberdade e temos que facer que paguen por iso", defendeu a número dous do partido en Madrid, Elena Valenciano nun acto con representantes da sociedade civil, profesionais e asociacións de mulleres nos que participou Rubalcaba. "España retrocede moito máis de trinta anos e convértese en excepción europea, despois de ter pasado por un camiño de liberdade" dixeron. Ao seu ver, a nova lei do PP obriga ás mulleres a parir fillos con graves malformación e retorna aos "vos chárter a Londres" para quen poda pagalos. Pola súa banda, Xuventudes Socialistas retoman a campaña #nosotrasdecidimos para esixir a retirada da modificación da Lei. Falan da "volta ao franquismo que supón esta lei que pon en perigo a vida das mulleres sen solucionar o problema dos embarazos non desexados" BNG: "Involución sen precedentes para os dereitos das mulleres". A portavoz do BNG no Congreso, Olaia Fernández Davila denunciou que o PP está a "levar ás mulleres de novo a un período negro cunha reforma da lei do aborto que supón un paso atrás, unha involución sen precedentes en materia de dereitos das mulleres". "De golpe e porrazo Gallardón vaia anular unha lei de prazos que custou moito esforzo aprobar, que tivo un amplo consenso, que situou ao estado español na liña dos países europeos máis desenvolvidos en materia de dereitos sociais, e que está a proporcionar seguridade sanitaria e xurídica ás mulleres que deciden interrumpir o seu embarazo". Asegurou Fernández Davila que o BNG ía mostrar a súa oposición total a esta lei cando sexa tramitada no Congreso e mostrouse confiada de que "as mulleres se van mobilizar e non perdoarán ao PP semellante regresión". O portavoz nacionalista Anxo Vence, a deputada Carme Adán e mais a responsábel de Acción Feminista, Saleta Chao convocaron para esta segunda feira unha rolda de prensa para valorar o anteproxecto do PP. Ao tempo, BNG da Coruña lanzou un vídeo "O noso corpo, a nosa decisión" contra a reforma da lei do aborto, coa participación de distintas persoas da comarca. Compromiso por Galiza chama á "insubmisión" O Secretario Xeral de Compromiso por Galicia, Xoán Bascuas, cualificou o anteproxecto como "reaccionario e que atenta contra a liberdade das mulleres". "Un paso atrás sen precedentes" que deixa á vista unha "auténtica podremia autoritaria".Chamou á insubmisión e reafirmouse na necesidade de paralizar a lei, de non ser así asegurou que instarán mesmo ao Tribunal Europeo dos Dereitos Humanos a que actúe. Para a Secretaria Nacional de Igualdade, Inma López Silva, "agora só poderán abortar as fillas dos ricos, dos deputados do PP, en clínicas privadas no estranxeiro, como se facía antes; alén diso, milleiros de discapacitadas e discapacitados nacerán en familias que, ante os recortes en materia de dependencia, non poderán asumir os coidados necesarios para darlles unha vida digna". NOS UP: Unha reforma "denigrativa, que nom conta com o apoio da maioria social" A Responsável Nacional da Mulher de Nós UP, Helena Embade, valorou a reforma como "denigrativa, que nom conta com o apoio da maioria social, mas que nos querem impor a base de falácias que nom tenhem justificaçom nengumha. A sua teima por controlar as nossas vidas e as nossas decisons nom tem limite, e ademais esta reforma vem acompanhada dum discurso hipócrita, oportunista e que mostra total desconhecimento da realidade". O 22 de xaneiro teñen convocado na Casa Galega da Cultura de vigo un debate sobre o aborto e os dereitos sexuais e reprodutivos. Esquerda Unida; "Un paso máis cara o recorte dos dereitos das mulleres" "Coa aprobación no consello de ministros do Anteproxecto de reforma da lei da Interrupción Voluntaria do Embarazo, o ministro Gallardón, dá un paso máis cara o recorte dos dereitos das mulleres", sinalan desde Esquerda Unida para quen a reforma, "previa intervención do estado e da igrexa, se deixa a decisión sobre o corpo e a vida das mulleres nas mans dun "profesional". Manifestan a defensa do dereito á interrupción voluntaria do embarazo, a libre decisión das mulleres, sen interferencias, sen condicionantes, sen tutelas nin penalizacións. ANOVA: "Devólvenos aos abortos clandestinos e á indefensión das mulleres sen recursos" "Están a ser atacados os dereitos sexuais e reprodutivos das mulleres, ás que se impide decidir sobre os propios corpos, nun contexto de grave regresión social que afecta dobremente ás mulleres, valoran desde Anova, organización que valora que non se poden permitir cambios lexislativos en materia de interrupción do embarazo que conducen a un sistema anterior a 1985. As mulleres teñen o "dereito de ser nais e de decidir sobre os propios corpos co dereito ao aborto libre, gratuíto e seguro na Sanidade Pública" defenden. Sinalan tamén que este cambio normativo devolve "aos abortos clandestinos e á indefensión das mulleres sen recursos". FPG:"Para o PP as mulleres son meras incubadoras" O PP está a "relegar ás mulleres a ser meras incubadoras, obxectos exentos de dereitos" e asegura unha contundente resposta por parte do movemento feminista.


Summary: O espírito da Velvet Underground aparecéuseme o día vinte e oito e o de Gezá Csáth o día vintenove de decembro. Non foi nunha viaxe a cidade nevada de New York, senón nun Ourense a dezaoito grados

Pode que o que vou dicir soe irreverente para algúns, pero un é un irreverente ou non ( Perdoádeme pero copiei a forma de falar do señor Ciecizsowski, os que sodes lectores do Gran mestre xenio polaco Gombrowicz xa saben de que falo), o espírito da Velvet Underground aparecéuseme o día vinte e oito e o de Gezá Csáth o día vintenove de decembro. Non foi nunha viaxe a cidade nevada de New York ("No hay nada bueno en ti . Por eso te amo"*), a procura da Factory de Andy Warhol, nin nun frío Budapest sen as notas de Bela Bartok, senón nun Ourense a dezaoito grados, na igrexa de Santa Eufemia, tan querida por Dona Laura, viciña da rúa Unión, que non coñecía nin lle facía falta coñecer o disco White Light/ White Heat (White light, white light moved in the trought my brain**), e no Liceo, no que aínda se escoitan a voces de tantos e tantos ..... Como puido ser? Aos demais ouvintes, dos que non sabia se procedían da mesma cultura musical, ocorreulles o mesmo? E ao alcalde da cidade (Babel style), no pouco tempo que estivo na igrexa, tamén lle ocorreu o mesmo? E ao doutor Lamas, e ao poeta que vive en voz baixa, e ao avogado Peaguda coa cara de Harrison Ford, que como o vello industrial é un "picolo borghese, e drammatizza tuto"***, e á profesora María, que leva nos seus beizos o inglés da Lonia as terras de Compostela, tamén sucedeulles no Liceo o mesmo?. E o irmán do dono do galo de Antioquía, e o irmán do dono do viño do Rosal e o irmán do autor de Tempo de Pedra (Viva, os irmáns pequenos!), tamén tiveron algún contacto co espírito do psiquiatra e morfinómano húngaro?. E ao profesor xubilado de filosofía chamouno o traballador do psiquiátrico de Moravcsik? O milagre ou o presaxio feliz logrouno 2nafronteira e Ramón Area. Ruído Celestial!. Parabéns a 2nafronteira e a Ramón Area, lograstedes unha conversión ou non. * "Ciudad del hombre: New York" Jose María Fonollosa. (Ediciones El Acantilado, 2000). ** White light/white heat. The Velvet Underground (.Verve Records.1969) *** Who is me. Pier Paolo Pasolini (DVD ediciones, 2002)


Summary: A Xunta suprime a Fundación que xestionaba o espazo, pero non aclara se se manterá a actividade cultural e investigadora que nos últimos anos se levou a cabo na Illa do Pensamento. Ao longo de 2012 pasaron por San Simón máis de 12 mil persoas.

Non ten sorte a Illa de San Simón. Un espazo tan fermoso e singular, que atravesou fases moi distintas na súa historia, de lazareto a campo de concentración, e tan ligado ademais ao crecemento do porto e da cidade de Vigo. Porén, pasou as últimas décadas do século XX nunha situación de práctico abandono e os plans que dende a Xunta se levaron a cabo nos anos noventa para recuperar o lugar foron adiándose e adiándose. Finalmente chegou a rehabilitación a cargo de César Portela e en 2007 a constitución dunha Fundación que debería xestionar o espazo e aproveitar todo o seu potencial. A Fundación non tiña unha función meramente conservadora, senón que debía poñer en marcha un conxunto de actividades para fomentar e difundir a cultura, a economía e a investigación galega dentro e fóra do país. Entendendo que a cultura podía ser un gran xerador de riqueza A Xunta decidiu este mércores liquidar a Fundación, que tiña un orzamento anual de ao redor de 250 mil euros, non moito máis do que custa manter estes 30.000 metros cadrados e os edificios construídos na illa. Pero a Fundación non tiña unha función meramente conservadora, senón que debía poñer en marcha un conxunto de actividades para fomentar e difundir a cultura, a economía e a investigación galega dentro e fóra do país. Entendendo que a cultura podía ser un gran xerador de riqueza para Galicia. E así foi. Por San Simón pasaron ducias de encontros, conferencias e debates en moi diversas materias. E todas cun obxectivo de difundir Galicia en todo o mundo, sobre todo en América Latina. Dise ademais que as persoas que pasaban por San Simón ficaban convertidos de inmediato nos seus embaixadores. As actividades comezaron en xuño de 2010 e en 2011 pasaron por San Simón ao redor de dez mil persoas. Neses ano acadouse o maior periodo de uso continuado da illa de San Simón, con máis de 170 días de actividade de marzo a novembro, en 52 actividades con difusión internacional. En 2012 a cifra de visitantes creceu un 20%, até as doce mil. En 2012 a cifra de visitantes creceu un 20%, até as doce mil Entre as actividades que se levaron a cabo en San Simón destaca NeuroMagic, que converteu Galicia en referente internacional coa presenza de magos e neurólogos famosos no mundo enteiro. Ou o encontro #NeThinking sobre comunicación sobre comunicación coa participación de Eva Hache, Nacho Vigalondo, Julián Hernández, José Jiménez Moltó (Kurioso), Javier Pedreira (Wicho), Mario Tascón ou Antonio Delgado. Tamén o Forum Ciceron, no que participaron 32 dos alumnos cos mellores expedientes das tres universidades galegas. Ou o I Encontro Científico Bilateral España-Brasil. E o éxito do Festival Sinsal, unha cita musical de referencia en toda Europa. E por suposto o programa de visitas no verán ou os actos dedicados á memoria histórica. Queda por saber que vai ser agora de San Simón, sendo conscientes de que a mellor forma de manter ben conservado este espazo é que teña actividade Queda por saber que vai ser agora de San Simón, sendo conscientes de que a mellor forma de manter ben conservado este espazo é que teña actividade. E sendo conscientes do inigualable valor deste espazo e das potencialidades para a imaxe exterior de Galicia. Hai que agardar que a onde a de recortes respete este lugar e que a illa non teña que dicir "cercáronme as ondas, que grandes son".


Summary: Ao igual que aconteceu nas eleccións catalás de febreiro, socialistas, populares e Vox compiten para gañar nas eleccións á Asemblea de Madrid o votante que hai dous anos optou por Ciudadanos, mentres que a propia formación laranxa aspira a reter, cando menos, 5% do voto para poder contar con representación.

Remata unha dura semana para a presidenta de Ciudadanos, Inés Arrimadas. Nos últimos días viu desaparecer a posibilidade de que a formación laranxa presidise a rexión de Murcia, observou como a metade do grupo parlamentar nesa comunidade deu as costas e renegou da moción de censura que asinara horas antes, e sufriu múltiples perdas no partido, entre elas, dúas baixas no Congreso, así como o paso de Cs ao grupo mixto no Senado, após o incesante goteo de abandonos. Todo indica que continuarán aínda os transvases de Cs para o PP, coa data en mente do 4 de maio, xornada electoral en Madrid. Apenas pasou un mes desde que nos comicios cataláns o partido de Arrimadas perdera 30 escanos (baixou de 36 a 6) e de que PP, Vox e PSC pelexasen por gañar o electorado laranxa. Nas votacións catalás o PSC aumentou 15 escanos (subindo até os 33), Vox entrou con 11 e o PP non ficou con ningunha acta de Cs, todo o contrario, perdeu un escano. Agora, en Madrid, os mesmos partidos volven rivalizar para convencer o electorado que en 2019 votou Cs nas eleccións de Madrid. Daquela, a primeira forza foi o PSOE, con 37 escanos; a segunda o PP, con 30; seguida de perto por Cs, con 26. Vox obtivo 12. Mais as enquisas publicadas indican algo moi diferente respecto a Catalunya: o PP si sairía beneficiado da perda de Cs. O groso das sondaxes dan á presidenta popular de Madrid, Isabel Díaz Ayuso, unha suba mesmo de 26 escanos, que son todos cos que conta Cs na Asemblea de Madrid. A formación laranxa superaría lixeiramente a barreira de 5%, o mínimo para obter representación. O PP está lanzado á procura do votante de Cs e Vox, tirando de discurso ultradereitista e ultraespañolista, e presenta Ayuso como "punto de unión" contra Pedro Sánchez. O PSOE, pola súa banda, acode ás votacións co convencemento de que o perfil "sensato" e "moderado" do seu candidato, Ángel Gabilondo, será capaz de atraer o electorado "de centro" e "centro-dereita" que deixa libre Cs, e tamén de erixirse como a alternativa fronte á polarización que xeran Ayuso e o líder de Unidas Podemos, Pablo Iglesias. Iglesias ve "máis que probábel" que Ayuso acabe en prisión O líder de Podemos, Pablo Iglesias, ve "máis que probábel" que cando se investigue "de verdade" a presidenta da Comunidade de Madrid, Isabel Díaz Ayuso, "sexa imputada e acabe en prisión". Para Iglesias, candidato á Presidencia de Madrid, "é un perigo para a democracia que esta xente poida gobernar. Son perigosos, cando dicimos que o PP é sinónimo de delincuencia e de crime estamos a dicir a verdade", sentenciou onte nunha entrevista en TVE. Sobre a decisión do portavoz de Cs no Congreso, Edmundo Bal, de presentarse ás primarias para optar á Presidencia de Madrid, Iglesias resaltou que o "respecta" pero que cre que é "demasiado tarde" xa que, ao seu xuízo, a formación laranxa "cometeu un erro moi grave indo á Praza de Colón". En canto a Más Madrid e o PSOE, prometeu que non sairá del "unha mala palabra" na campaña.


Summary: A ASPG maila AELG abordan a literatura popular galega, desde os romances tradicionais até o bravú, na duodécima xornada de Literatura de Tradición Oral, que decorre este sábado en Lugo. Nela participarán diferentes voces, como Dorothé Schubarth, Xurxo Souto ou Branca Villares.

Lugo acolle a duodécima Xornada de Literatura de Tradición Oral. Rimas e letras da música popular. Do Romanceiro tradicional ao bravú. Unha iniciativa da AELG co apoio da Deputación Provincial de Lugo e a colaboración da Asociación Sócio-Pedagóxica Galega. Así, desde a organización procuran conectar esas dúas realidades creativas, contextualizando temas, usos e a supervivencia destas manifestacións, coa finalidade de "recuperar" e "actualizar" esa herdanza. Entre o romanceiro e o bravú Debemos retroceder até o século XIV, ou incluso XIII, para situar o nacemento dos romances. Estes textos veñen dos antigos cantares de xesta, longos poemas épicos narrativos que daban conta de feitos e fazañas de heroes na Idade Media. A súa fragmentación en pasaxes illadas e posterior adaptación ao campo do lirismo provocaron a mudanza, non ao chou, de cantares a romances. De principios do século XV é o texto fixado por escrito máis antigo que se conserva no mundo hispano. Música e poesía, idiosincrasia, que se transmitiu durante séculos de xeración en xeración. Tradición oral. Conscientes da grande importancia e da riqueza deste xénero, en Galiza foron persoas como Aníbal Otero, Said Armesto, da escola de Menéndez Pidal, as que comezaron a recoller as diferentes versións dos romances para fixalos por escrito. E de aí até o bravú. Aínda que a literatura de tradición oral foi sempre o patiño feo dos estudos literarios e culturais, e aínda que continúa sen o debido recoñecemento, quer no ámbito académico que no social, que tal manifestación artística, lingüística e cultural merece, si é certo que nos últimos anos gañou adeptas que a poñen de actualidade. Agora, con "Do Romanceiro tradicional ao bravú", a ASPG maila AELG poñen o foco sobre esta temática, máis un ano, e suman xa doce as edicións destas xornadas temáticas sobre Literatura de Tradición Oral. Programa O programa abre cunha conferencia do profesor e investigador José Luís Forneiro, un dos maiores especialistas no romanceiro, titulada "O romanceiro tradicional e a cultura galega: identidade, língua e normalização". Continúa coa musicóloga Dorothé Schubarth, encargada de analizar a relación entre o texto e a melodía no romanceiro tradicional. A media mañá, coordinada por Antonio Reigosa, escritor e investigador, especialista en mitoloxía popular e literatura de tradición oral, artellarase unha mesa redonda na que se discutirá sobre a supervivencia do xénero, a cargo de José Luís Forneiro e Dorothé Schubarth. Continúa pola tarde con "Novas formas na música popular: Da romaría á festa. Da movida ao bravú", da man de Xurxo Souto, recentemente galardoado co Premio Facer País. A este séguelle a conferencia "A pegada da violencia contra as mulleres nas cantigas da montaña luguesa", que imparte Branca Villares Naveira. Coordinados por Lois Pérez, xuntaranse as dúas participantes a debate na mesa redonda "Os camiños incertos da canción. Lingua e música popular no século da globalización". Xa a sesión práctica, centrada na transmisión oral na música tradicional no século XXI, narrará o caso concreto da Tradescola de Lugo e a Asociación de Gaiteiros Galegos, coas intervencións do alumnado e profesorado da Tradescola, Escola de Música Tradicional (Lugo).


Summary: Artur Mas anunciou o adianto electoral, que coincide co aniversario da sinatura do decreto de convocatoria do 9 de Novembro.

O president da Generalitat, Artur Mas, confirmou esta cuarta feira (14 xaneiro) a data na que se convocarán as eleccións ao Parlament de Catalunya. Será o 27 de setembro, data na que se cumpre un ano da sinatura do decreto de convocatoria da consulta do 9-N. A data foi acordada entre o president de ERC e Mas, após unha xuntanza coa que se recuperou, sinalou o propio Artur Mas, "o pacto de unidade". Coa escolla desta data a campaña electoral dará a súa pistolada de saída o 11 de setembro, coa Diada.


Summary: A central convoca actos para este 30 de xaneiro nas sete cidades galegas, Vilagarcía, Viveiro, Ribeira e Cee.

A CIG ten convocada unha xornada de mobilizacións nas sete cidades, Vilagarcía, Viveiro, Ribeira e Cee este domingo, 30 de xaneiro, en rexeitamento "á fraude que supón a nova reforma laboral" e para esixir a derrogación das reformas impostas dende o ano 2010. A xornada de mobilizacións contra o que a CIG cualifica de "novo ataque á clase traballadora" decorrerá de forma coordinada na Galiza, Euskadi e Catalunya. As protestas contra unha reforma laboral que se traduce en "maior precariedade e o aumento da centralización da negociación colectiva" están convocadas ás 12 horas en Vigo (na Dobrada), A Coruña (praza de Vigo), Ferrol (no local sindical da CIG), Lugo (edificio sindical), Pontevedra (praza da Ferrería), Vilagarcía (Casa do Mar), Viveiro, Ribeira e Cee (en cadansúa praza do Concello), mentres que en Compostela (praza Roxa) e Ourense (parque de San Lázaro) a cita será ás 11.30 horas. Sen derrogación real Segundo denuncia a CIG nun comunicado, coa aprobación do RD/Lei 32/2021, o Goberno de PSOE e Unidas Podemos "incumpriu a promesa que tantas veces anunciara, posto que non se derroga a reforma laboral de 2012 imposta polo PP". O sindicato critica tamén que tanto o Goberno estatal como UXT e CCOO "pregáronse aos intereses da patronal" o que volve deixar en evidencia o diálogo social "como o enterrador dos dereitos dos traballadores e das traballadoras, apuntan desde a central nacionalista. Nesta liña, indican que o texto da nova reforma, "ademais de manter as medidas máis lesivas da do PP, incorpora outras novas que favorecen o empresariado á conta, outra vez, da clase obreira", como o feito de que o despedimento siga a ser "igual de fácil e barato" ou que se manteña "a barra libre" ás empresas para os despedimentos colectivos. Xunto a iso, a CIG argumenta que non se recuperan os salarios de tramitación nos despedimentos improcedentes, nin a nulidade dos que son en fraude de lei; segue en vigor 10% da desregulación da xornada laboral; incorpóranse novos contratos de formación e temporais, e modalidades de ERTE, que afondarán na precariedade e mantense a prevalencia do convenio estatal fronte aos convenios galegos, entre outras cuestións.


Summary: A Xunta Directiva da RFGF, "como non pode ser doutra maneira, atende á presunción de inocencia".

Tras coñecer a condena de 2 anos de cárcere e 8 anos de inhabilitación para o exercicio de calquera cargo público, o actual presidente da Federación Gale de Fútbol, Rafael Louzán, vén de informar que recorrerá a sentenza. Nun comunicado, remarca que o fallo "non é firme", polo que ten o "convencemento claro" de poder demostrar a súa "inocencia" no recurso que presentará ante a Audiencia Provincial de Pontevedra. O expresidente da Deputación de Pontevedra explicou que "tal e como testificaron todos os técnicos das distintas administracións implicadas, testemuñas, funcionarios e peritos, que acreditaron en sede xudicial a corrección do procedemento seguido e da execución da totalidade das obras proxectadas". "No entanto, a xuíza que emitiu a resolución xudicial condenatoria, en primeira instancia, non o entendeu así, considerándome responsable no procedemento administrativo polo mero feito de ser a máxima autoridade da Deputación de Pontevedra nese momento, e en ningún caso, tal e como se indica por parte da xuíza, porque haxa probas que evidencien coñecemento e/ou participación pola miña banda nos feitos", apunta. En todo caso, para el "este fallo se refire a unha actuación que provén dun convenio inicial co Concello de Moraña no ano 2011 para unha infraestrutura deportiva para beneficio dos cidadáns". Considera pois que "a miña actuación neste procedemento, do mesmo xeito que ao longo de toda a miña traxectoria, rexeuse polo único interese de buscar o beneficio dos cidadáns e da provincia de Pontevedra". Paralelamente, Luisa Piñeiro, a ex alcaldesa de Moraña e ata hoxe delegada da Xunta, tamén condenada no caso, vén de presentar a súa dimisión. Comunicado da RFGF Dende a Xunta Directiva da Real Federación Galega de Fútbol (RFGF), tras coñecer a sentenza, manifesta que "os feitos xulgados pertencen a un expediente iniciado no ano 2011 e por tanto alleos á xestión federativa, xa que Rafael Louzán chega á presidencia da RFGF co respaldo maioritario do fútbol galego no ano 2015, sendo refrendado de maneira rotunda no 2018".A Xunta Directiva da RFGF, "como non pode ser doutra maneira, atende á presunción de inocencia, e confía plenamente que o recurso anunciado polo presidente ante a correspondiente Sala da Audiencia Provincial de Pontevedra devengue na anulación desta sentencia en primeira instancia". Deste xeito, "de maneira unánime, os directivos da RFGF, queren mostrar o seu apoio público e total ao presidente da RFGF pola xestión realizada durante estes anos e que continúa levando a cabo á fronte do ente federativo".


Summary: O polémico xurista Enrique Arnaldo, vinculado con varios casos de corrupción do PP, foi nomeado onte novo membro do Tribunal Constitucional Español. Son tales os lazos que o unen con Pablo Casado que foi el quen o acompañou no despacho do antigo director do Centro de Estudos Superiores Cardenal Cisneros, onde aprobou en catro meses as 12 materias que lle restaban para se licenciar.

Aínda que con máis oposición da prevista, Enrique Arnaldo saíu na quinta feira elixido membro do Tribunal Constitucional español polo Congreso. Nove deputados do PSOE e un de Unidas Podemos votaron en contra do seu nomeamento. Segundo publicou na noite da quinta feira a Caderna Ser, Arnaldo acompañou o xefe da oposición no despacho do antigo director do Centro de Estudos Superiores Cardenal Cisneros, adscrito á Universidade Complutense, onde aprobou en só catro meses as 12 materias que lle quedaban a Casado para se licenciar. O encontro produciuse en 2004, após Pablo Casado abandonar a Universidade Pontificia de Comillas (coñecida como Icade), onde en 1999 comezara a carreira de Dereito, sen éxito. A reunión, na que participou Arnaldo e un catedrático xa finado, confirmouna o ex director do centro Alberto Pérez de Vargas. No Cadernal Cisneros, Casado convalidou sete materias. Debía aprobar 18 das 25 totais, de maneira que o 70% da carreira puido sacala en só dous cursos, cando se trataba dunha titulación de cinco. Cando Casado se presentou no citado centro de estudos superiores xa era asesor político a xornada completa de Alfredo Prada, ex conselleiro de Xustiza de Esperanza Aguirre. Unha polémica que se suma ao caso Máster Esta é a segunda polémica relacionada coa educación do líder do PP, que aprobara o mestrado de Dereito Público do Estado Autonómico na Universidade Rei Juan Carlos sen asistir a clase e cursando só catro das 22 materias grazas a outras convalidacións. Catro traballos de non máis dun cento de folios en total servíronlle a Casado -que naquel momento era deputado autonómico en Madrid- para aprobar as materias non convalidadas. O propio xefe da oposición no Estado español chegou a admitir que non tivera contacto ningún cos profesores do mestrado nin soubo quen eran. A propia Universidade non atopou os únicos catro traballos que Casado tivo que realizar para obter o seu título. As forzas soberanistas non participaron da votación do Constitucional Da votación dos novos membros do Tribunal Constitucional non tomaron parte as forzas soberanistas das nacións sen Estado. Explicouno onte o deputado do BNG, Néstor Rego, quen cargou contra o feito de que o Executivo dera luz verde a persoas "reaccionarias e corruptas". "O PSOE leva máis de 40 anos no réxime de 1978 repartíndose o control do Poder Xudicial co PP", puxo de manifesto, incidindo en que quen máis explicacións debe dar é, na súa opinión, Unidas Podemos polo aval a "unha candidata e un candidato impresentábeis desde o punto de vista democrático, que van contribuír a fortalecer ese carácter reaccionario e político do TC". Desde Unidas Podemos, o deputado galego Antón Gómez-Reino xustificou a votación ás propostas do PP advertindo de que "non queda outra" para desbloquear o "secuestro" ao que o PP, segundo fixo, tiña sometido o Tribunal Constitucional.


Summary: Cigarreiras, de Contraproducións, e dirixida por Cándido Pazó, e Sarabela Teatro, con Morgana en Esmelle, a adaptación da novela homónima de Begoña Caamaño, serán algunhas das obras que pasarán pola capital.

A Rede Galega de Teatros e Auditorios (RGTA) da Xunta da Galiza ofrececerá 12 actuacións escénicas en Compostela durante este semestre. Delas, 11 son funcións teatrais de seis espectáculos e unha, de danza. A programación deste circuíto cultural terá lugar no Teatro Principal, en colaboración co Concello, e comezará esta sexta feira ás 20.30 horas co espectáculo El dios del pop, a cargo de Diego Anido. Esta peza repetirá función o sábado 22. A programación continúa a fin de semana seguinte con Cigarreiras, de Contraproducións, e dirixida por Cándido Pazó, con sesións a sexta e o sábado ás 20.30 horas. A proposta está baseada na novela A tribuna, de Emilia Pardo Bazán e conta con sete actrices sobre o escenario. Xa en febreiro, os días 3 e 4, Sarabela Teatro será a encargada de iniciar as actuacións do mes co seu espectáculo Morgana en Esmelle, a adaptación da novela homónima de Begoña Caamaño. Dúas semanas máis tarde, os días 17 e 18 de febreiro, Ibuprofeno Teatro representará Smoke in the water, mentres que o domingo 19 será a quenda de Pérez&Fernández coa coprodución do Centro Dramático Galego (CDG) Os nenos da varíola, ás 18,30 horas. En marzo, está prevista para os días 4 e 5 a representación da nova coprodución do CDG Rastros, da compañía Condetrespés. O cartel féchase o 20 de maio coa danza de Fran Sieira e o espectáculo De Mente. 329 funcións e 40 espazos Desde a Xunta lembran nun comunicado que a RGTA ofrece nesta período accións culturais en 40 dos seus espazos asociados. Sumarán así 329 funcións escénicas de 128 formacións, "gran parte delas, galegas". Entre xaneiro e xuño exhibiranse 159 propostas diferentes de teatro, música, danza, maxia e novo circo.


Summary: Os tres primeiros postos serán ocupados por independentes, así como o 6 e o 7. O resto, a repartir entre CDC (58%) e ERC (42%). A lista vai da man dunha folla de rota cara á independencia.

O acordo entre CDC, ERC e entidades civís soberanistas para unha candidatura unitaria o 27S tomou forma nas últimas horas coa proposta dunha lista na que os tres primeiros postos sexan ocupados por independentes, no cuarto vaia Artur Mas e no quinto Oriol Junqueras. Sexto e sétimo serán ocupados por independentes. E a partir de aí o resto das prazas repartiranse entre CDC (58%) e ERC (42%). Portacentaxe que pode variar para dar acollida a representantes doutras formacións, como MES ou os escindidos de Unió. Mais o pacto atinxido non se limita ao deseño da candidatura, senón que garante no caso de triunfo unha maioría suficiente para a gobernabilidade e específica o desenvolvemento da folla de rota cara á independencia. É, pois, un acordo de candidatura e de goberno. CDC e ERC expuxeron o acordo no Palau da Generalitat ao resto de entidades e partidos independentistas,a CUP, os escindidos de UDC (Demòcrates de Catalunya), os escindidos do PSC (Moviment d'Esquerres), a Assemblea Nacional Catalana (ANC), Òmnium Cultural e a Associació de Municipis per a la Independència (AMI) A pegunta do millón é quen envabezará a lista, e as quinielas sobre nomes xa comezaron. Nos medios catañáns fálase de Carme Forcadell, ex presidenta da ANC, ou Raül Romeva, ex-eurodeputado de ICV, entre outros. A CUP, con lista propia A CUP concorrerá con lista propia nas eleccións do 27 de setembro baixo o nome CUP-Crida constituent. A formación independentista argumentou a súa non participación na candidatura conxunta en que "cambiaron a proposta pola que se nos convocou nun princpio", referíndose a unha listaxe sen políticos e integrada exclusivamente por persoas da sociedade civil catalá.


Summary: O pleno de investidura comezará, previsibelmente, o 10 de maio, e rematará o 12 coa votación.

O reloxo parlamentario da sucesión de Alberto Núñez Feixoo como presidente da Xunta vén de pórse en marcha nesta sexta feira. Despois de que Feixoo presentase a súa renuncia, primeiro presidente galego que o fai, queda xa só que esta se formalice coa publicación este sábado no Diario Oficial da Galiza (DOG) e no Boletín Oficial do Estado (BOE). Feixoo presenta no Parlamento a súa renuncia Unha vez o xa ex presidente comunicou a súa dimisión ao presidente do Parlamento galego, Miguel Santalices, este notificoulla de maneira telemática ao xefe do Estado español, Felipe VI, e ao presidente do Executivo estatal, Pedro Sánchez. Na segunda feira, 2 de maio, Santalices pasará consulta aos grupos do arco parlamentario galego, de menor a maior representación, para coñecer a súa postura e o nome da persoa que e presentará á investidura para asumir a Presidencia até 2024, previsibelmente o vicepresidente primeiro da Xunta, Alfonso Rueda. Alfonso Rueda presenta unha candidatura continuísta do discurso de Feixoo Aínda que o prazo para a substitución do presidente da Xunta é de máximo un mes, non está previsto que se esgote ese prazo. Investidura do próximo presidente Desde esta sexta feira, está previsto que a sucesión de Feixoo non leve máis de 2 semanas. Despois de que Santalices se reúna cos portavoces parlamentarios o 2 de maio, o día 4 convocarase a xuntanza de portavoces, na que se organizará o pleno de investidura. Os baróns do PP fechan filas, publicamente, ao redor de Rueda Ese pleno comezará, previsibelmente, o 10 de maio, e terminaría o 12 coa votación, na que Feixoo participará, segundo el mesmo confirmou, antes de deixar a súa acta como parlamentario. Inmediatamente despois, o presidente do Parlamento deberá comunicarlle ao xefe do Estado español o nome do novo presidente do Executivo galego. Feixoo despídese responsabilizando o Goberno español de non lograr ningún traspaso en 13 anos Finalmente, terá lugar a toma de posesión, co toda probabilidade o 14 de maio, e despois o anunciarase a composición do novo Goberno da Xunta.


Summary: A figura do poeta e dramaturgo amenceu cun símbolo de cor branca sobre o peito.

A estatua de Federico García Lorca situada na Alameda de Santiago de Compostela amenceu este domingo cunha pintada. Trátase dun acto vandálico sobre o cal a Policía Local xa está a realizar un informe, segundo asegura o Concello. Tras coñecer o ataque, o Consistorio emitiu un comunicado no que "condena e rexeita" as pintadas realizadas neste monumento situado nas escaleiras do Paseo da Ferradura. O concello de Santiago condena e rexeita o acto vandálico contra a estatua de Federico García Lorcahttps://t.co/RHc5OFB33T pic.twitter.com/Wv7uAwwlVg— Concello de Santiago (@PazodeRaxoi) December 12, 2021 A estatua dedicada ao poeta e dramaturgo Federico García Lorca inaugurouse o 25 de outubro de 2020, coincidindo co día de Lorca na Galiza. Esta obra, esculpida por Álvaro de la Vega, representa o autor co mono azul que utilizaba nas xiras coa compañía da Barraca, mirando cara a estatua de Rosalía de Castro, a quen admiraba. Hoxe ás 17h. Diante de #FedericoGarcíaLorca. Unha operaria do @PazodeRaxoi limpa a pintada coa que apareceu o poeta. Fráxil. pic.twitter.com/tsw62lqlt8— Quique Alvarellos (@QAlvarellos) December 12, 2021 Desde o concello de Santiago, consideran que este tipo de actos vandálicos "non teñen cabida nunha cidade como Compostela, caracterizada polo respecto á diversidade e á igualdade". Na tarde deste mesmo domingo, unha restauradora achegouse até a Alameda para tentar limpar a estatua, que amenceu cun símbolo de cor branca sobre o peito. Desde o BNG condenamos o atentado contra a escultura situada na alameda de Federico García Lorca, asasinado na ditadura franquista. Amante de Compostela e da lingua galega, Lorca foi un símbolo da cultura en liberdade. pic.twitter.com/Cezjoh3LVo— BNG Santiago (@bngcompostela) December 12, 2021 Desde o BNG, tamén condenan "o atentado" contra a escultura Lorca, asasinado na ditadura franquista. "Amante de Compostela e da lingua galega, Lorca foi un símbolo da cultura en liberdade".


A Xunta, a través do Diario Oficial da Galiza (DOG) vén de facer público o proxecto do parque eólico de Monte Neme, que afectará os concellos de Carballo e Malpica de Bergantiños. En concreto, o DOG recolle a solicitude de autorización administrativa previa, a declaración de utilidade pública, a ncesidade de urxente ocupación, a autorización administrativa de construción, o estudo de impacto ambiental ´(EIA) e o proxecto sectorial de incidencia supramunicipal. A empresa solicitante, Enel Green Power España, instalará catro aeroxeradores cunha potencia de seis megawatts cada un, 24 en total. Porén, segundo afirma a Xunta, a potencia máxima do parque será de 16 megawatts. O Goberno galego explica que o parque contará cun sistema de regulación configurado para limitar a potencia activa máxima a eses 16 megawatts "de xeito permanente". O Supremo confirma a anulación de dous proxectos de parques eólicos en funcionamento desde 2019 en Mondoñedo Pódense presentar alegacións durante un prazo de 30 días a partir desta quinta feira. Despois, se o proxecto segue adiante, contará cun prazo de execución de 8 meses, e cun orzamento de case 18,5 millóns de euros. Segundo as previsións do Executivo e da empresa, terá unha produción neta de 56.526 megawatts hora ao ano. Este proxecto contou desde o primeiro momento coa oposición frontal de numerosos colectivos e asoociacións que ven na instalación de aeroxeradores a acción que fomenta o "comezo do deterioramento final do litoral natural carballés: o conxunto marisma de Baldaio, praia de Razo-Baldaio e Monte Neme". "Así, non": as mobilizacións na Galiza contra a "invasión eólica" Política eólica da Xunta Este novo parque eólico súmase ao auxe de proxectos impulsados polas grandes empresas eléctricas coa conivencia da Xunta, ou nalgún caso mesmo fomentados polo propio Goberno galego, que a oposición critica por estar a crear unha "burbulla eólica" na Galiza. Formoso insta Feixoo a facilitar os parques eólicos necesarios para dar un prezo competitivo da enerxía a Alcoa A finais de xaneiro, os deputados Luís Bará (BNG) e Noelia Otero (PSdeG) cuestionaron o conselleiro de Economía, Empresa e Innovación, Francisco Conde sobre o desenvolvemento do sector eólico na Galiza. Na súa intervención, o conselleiro subliñou que a Xunta "só autoriza" os proxectos eólicos que cumpren "todas as garantías técnicas, xurídicas e ambientais". O deputado nacionalista instou a que o PP "pare definitivamente a súa política eólica depredadora para favorecer as grandes empresas eléctricas", e referiuse ao caso do proxecto eólico dos Cotos, en Cerdedo-Cotobade, polas irregularidades detectadas pola Xunta e a documentación da empresa concesionaria do proxecto. Noa Presas: "O caso de Beatriz Mato é un absoluto escándalo" Pola súa parte, Noelia Otero (PSdeG) censurou o "fracaso" da política enerxética da Xunta, que considerou que se caracteriza polas "improvisacións lexislativas" realizadas de "forma unilateral" e que só xeran "divisións e inseguridade xurídica" entre os diferentes actores implicados.


Summary: A Amoris laetitia apela a todos os elementos da tradición: heteronormatividade, rexeitamento dos contraceptivos, indisolubilidade do matrimonio e familia de matriz patriarcal.

Son moitos –tamén moitos crentes– os que teñen grandes dificultades para entender os problemas da igrexa católica coa moral sexual. Por iso hai quen quere pensar que a exhortación Amoris laetitia, que o papa Francisco publicou o 19 de marzo de 2016, supón un aggiornamento nesta materia. Non é así en absoluto. O texto está redactado cunha linguaxe amábel, pero apenas hai nada nel que sintonice cos esforzos dos Estados democráticos por abordaren a diversidade sexual dun xeito acorde cos dereitos humanos. De feito, a Amoris laetitia apela a todos os elementos da tradición: heteronormatividade, rexeitamento dos contraceptivos, indisolubilidade do matrimonio e familia de matriz patriarcal. Unha lectura atenta da exhortación revela, para empezar, que as persoas homosexuais non poden aspirar a que as unións acordadas entre elas se equiparen ao matrimonio. En segundo lugar, o sexo só é lexítimo dentro do matrimonio, e o consello impartido aos adolescentes de que o practiquen dun xeito seguro, é dicir, de que xoguen cos seus desexos dunha maneira irresponsábel, implica unha valoración negativa da procreación que leva a que o aborto se entenda amparado polo dereito sobre o propio corpo. En terceiro lugar, a familia é, por unha banda, unha unión natural fundada no matrimonio indisolúbel entre un home protector e provedor e unha muller tenra, compasiva e entregada, e, por outra banda, unha instancia de reprodución social da fe católica, especialmente a través da nai. É inútil buscar nas palabras do pontífice Bergoglio calquera traza de complicidade coas políticas máis avanzadas de igualdade entre muller e home, coas reivindicacións da comunidade LGBTI, coa despenalización do aborto, coas diferentes formas de unión afectiva e sexual e cos novos modelos de familia. A única mostra de flexibilidade aparece en relación coas persoas divorciadas que casan pola vía civil sen obteren a nulidade do primeiro matrimonio católico. Tecnicamente son adúlteras e viven en situación de pecado permanente, pero para Francisco, que non dubida de que o divorcio é un mal, seguen a formar parte da súa igrexa e, en certos casos menos graves, mesmo deben poder recibir a comuñón. Para o integrismo é unha herexía que os divorciados que volveron casar poidan seguir plenamente integrados na vida da igrexa católica. Catro purpurados ultraconservadores –o estadounidense Raymond Burke, os alemáns Walter Brandmüller e Joachim Meisner e mais o italiano Carlo Caffara– pretenden someter agora a Bergoglio a un acto formal de corrección dun erro grave perante o colexio cardinalicio. Pero a oposición reaccionaria ao papa non se debe tanto a isto nin ao núcleo, indiscutibelmente ortodoxo, da súa moral sexual, senón aos tímidos cambios doutrinais de inspiración conciliar que se intúen tras o seu ton e os seus xestos empáticos, así como á súa vontade de reformar as estruturas curiais. Todo isto sería irrelevante se non retratase a corporación católica, tan influente no noso país –lembremos o bloque do cal forman parte o Opus Dei, o Camiño Neocatecumenal, Comuñón e Liberación ou HazteOir.org– e empeñada en manter un anacrónico litixio sobre o sexo, xa non dos anxos, senón de todos nós.


Summary: O asasinato de Pardo de Cela en 1483 por orde dos Reis Católicos non representa a derrota definitiva da rebelión galega contra Castela. As súa fillas Beatriz e Constanza de Castro darán continuidade á loita do pai, non desmerecendo o valor e a perseveranza do seu predecesor. A primeira mantivo a lealdade á causa pola que morreu seu pai coas armas na man até 1487, morrendo a segunda en combate coas forzas castelás no castelo de Caldaloba en 1484. Eis un extracto da información publicada ao respeito no número 326 de Sermos Galiza.

As décadas finais do século XV serán testemuña dos derradeiros capítulos da resistencia galega á incorporación subordinada do país á coroa de Castela. Estamos ao remate dun proceso político iniciado por volta de 1230 coa anexión de Galiza a Castela, na persoa de Fernando III e que terá continuidade ao longo do século XIV, após as sucesivas derrotas do partido galego, encabezado por Fernando de Castro e posteriormente por Xoán Andeiro, defensores dunha Galiza dirixente no contexto ibérico, virada de costas a Castela, unida a Portugal e abrazada ás nacións do Atlántico naquela Europa da guerra dos cen anos. Xa corrido o século XV, o fracaso da revolta irmandiña e particularmente a derrota da rebelión galega, na que acadaron o papel de símbolos Pardo de Cela, Pedro Madruga ou o Conde de Lemos, deixa Galiza fanada, frustrada, inerme ante a expansión de Castela e presa na roda colonial. Pedro Pardo de Cela, Pedro Álvarez de Soutomaior, Pedro Álvarez de Osorio e o seu neto Rodrigo de Castro simbolizan a oposición galega á política centralizadora dos Reis Católicos. As súas sostidas rebeldías, con diferenzas nas concrecións prácticas, partillan o común denominador de enfrontarse ao proxecto regresivo no nacional e no social representado por Isabel e Fernando pero tamén na defensa do Reino de Galiza como entidade de seu, resistente fronte á absorción que supoñía a imposición do autoritarismo monárquico. Estamos, pois, diante dunha revolta autenticamente nacional, con apoio no conxunto do territorio galego, sen discriminar os ámbitos rurais ou urbanos, popular, isto é, partillada por un igual polo conxunto das clases sociais de Galiza, que se alonga por perto de sete anos e que só puido ser derrotada pola violencia e o terror xeneralizado. Un bo exemplo do que vimos de afirmar atopámolo nos máis de 1.500 galegos que se viron obrigados a exiliarse en Portugal e Bretaña como consecuencia da participación nesta loita, algúns dos cales foron autorizados a volver a Galiza a cambio de loitar coas forzas castelás na conquista de Granada. [Podes ler a peza íntegra no número 326 de Sermos Galiza, á venda na loxa e nos quiosques]


Summary: O evento mantén os concertos e cursos presenciais que o caracterizan en Rianxo, de 3 a 5 de xullo. Esta edición chega ademais cunha novidade moi especial, teima de aCentral Folque desde os seus comezos: un obradoiro para construír unha zanfona da man do artesán Suso Gestal.

De 3 a 5 de xullo, Rianxo será de novo referente co festival Zona da Zanfona (ZdZ), que celebra este 2020 a súa 16ª edición. Trátase dun evento único na Península Ibérica, organizado por aCentral Folque e promovido desde o concello, no que especialistas e audiencia se dan cita na vila mariñeira arredor dunha programación ateigada de concertos, cursos e convivio. Os concertos atenden a un criterio de especialización, con Efrén López e as súas músicas mediterráneas; unha liña popular, co repertorio tradicional galego do dúo Sobre Rodas e a dramaturxia dos Monifates, e outra focada nas novas expresións recreadas, co trío É Romance. Esta edición non contará co "Palco Aberto", a mostra das escolas de zanfona do país. Unha das principais novidades son as actividades online, que se desenvolverán en inglés, ao estaren encamiñadas a audiencia internacional. Estas inclúen unha aula maxistral con Steve Tyler, zanfonista inglés de longa traxectoria, e unha palestra sobre cordas históricas e modernas coa canadense Tobie Miller, intérprete especializada en repertorio barroco. Construír unha zanfona O curso de iniciación, para o que non se precisa instrumento propio, corre a cargo de Óscar Fernández, mentres o de especialización o impartirá o recoñecido Efrén López. Ademais, ofrécese un obradoiro de construción dunha zanfona conducido polo artesán Suso Gestal. Seguindo os planos de Jaap e Fay Brand na elaboración do modelo denominado Nerdy Gurdy, a equipa do ZdZ desenvolveu coa axuda do mestre un proceso que permite montar unha zanfona nos dous días que dura o curso, co que se cumpre "unha vella aspiración do festival" que avanza na accesibilidade do instrumento. De balde mais con reserva Aínda que a entrada aos concertos é libre, debe facerse reserva previa de billete, co gallo de respectar as medidas de seguridade oportunas. A capacidade será limitada e con distancia física entre o público. Os billetes poderán collerse para persoas individuais ou grupos de cinco conviventes como máximo. O ZdZ tamén continúa coa divulgación de repertorio zanfoneiro coa terceira entrega do Cancioneiro #ZdZ, publicación de acceso gratuíto e libre que pretende ser unha escolma de cancións para todos os niveis, coas achegas de docentes de escolas de zanfona galegas.


Summary: Os casos activos de Covid-19 na Galiza aumentaron, segundo fontes oficiais do Sergas, en 146 nas últimas horas. Chegan, así, até os 2.452.

A Consellaría de Sanidade vén de informar dos casos activos de Covid-19 na Galiza, que se incrementaron en 146 desde onte, até chegar aos 2.452. Na área sanitaria da Coruña, a máis afectada, os casos activos son 1.236 (29 máis que onte), seguida de Lugo, con 321 casos (17 máis que onte) e a de Compostela, con 274 (62 máis). Na de Ourense notificáronse 212 casos (9 máis); outros 155 na de Vigo (1 máis); 141 na de Pontevedra (21 máis) e 113 na de Ferrol (7 máis). Sanidade tamén deu conta do aumento de pacientes hospitalizados, que pasa de 76 a 82. Deles, o número de afectados que se atopan ingresados en UCI subiu a 12 (2 más) e tamén aumentou o número de casos en unidades de hospitalización, pasando de 66 a 70. Desde o inicio da pandemia, morreron con Covid-19 na Galiza 633 persoas, das que case o 44%, 278 persoas, sempre segundo cifras da Xunta (as plataformas de familiares de residentes sinalan que son máis e denuncian falta de transparencia na información que fornece a Consellaría de Política Social), eran usuarias de centros residenciais. Destes últimos, 134 faleceron dentro dos propios centros xeriátricos. Por outra parte, realizáronse até o momento 305.847 probas PCR (máis de 3.000 nas últimas horas) e curaron 11.956 persoas, o que supón 67 novas altas epidemiolóxicas desde o domingo.


Summary: A plataforma 'Galiza, un futuro sen carbón' cre que "demostra que o peche das xa innecesarias centrais de carbón é, de lonxe, a mellor medida para reducirmos as emisións de gases de efecto invernadoiro".

As emisións de dióxido de carbono das centrais de carbón situadas na Galiza caeron 75,2% en 2019 con respecto ao ano anterior. Isto significa unha baixada de 10,1 a 2,5 millóns de toneladas, segundo informou nun comunicado enviado aos medios a plataforma 'Galiza, un futuro sen carbón'. Estes datos fan que as emisións territoriais do país se situasen no nivel máis baixo desde, polo menos, 1990, "unha caída sen precedentes". Nomeadamente, a central das Pontes (Endesa) emitiu en 2019 2,3 millóns de toneladas fronte aos 7,9 millóns de 2018. E a de Meirama (Naturgy) 0,2, en 2019, por 2,2 millóns en 2018. "Demostra que o peche das xa innecesarias centrais de carbón é, de lonxe, a mellor medida ao noso alcance hoxe para reducirmos drasticamente as emisións galegas de gases de efecto invernadoiro", consideran desde 'Galiza, un futuro sen carbón'. As emisións de CO2 das centrais de carbón diminuíron o 7⃣5⃣,2⃣% en Galicia durante 2019!!Aínda así, a central de carbón de @Endesa nas Pontes volveu ser a industria galega con maior impacto climático. Até cando?#emerxenciaclimática#unfuturosencarbónhttps://t.co/nHWonlzs20 pic.twitter.com/qHyrYQJvPH— Un Futuro sen Carbón (@galizasencarbon) April 29, 2020 A caída das emisións de CO2, segundo a plataforma, foi motivada pola diminución nun 71,6% da produción eléctrica con carbón. "A suba do prezo do CO2 no mercado europeo de emisións restou competitividade ao carbón fronte aos ciclos combinados a gas natural, menos intensivos en emisións de CO2", apuntan. Ciclo combinado, non renovábeis Porén, a caída na produción das centrais de carbón en 2019 "non foi compensada pola produción de máis electricidade renovábel", senón polo descenso no consumo e na exportación neta de electricidade e polo aumento da actividade das centrais de ciclo combinado a gas natural de Sabón (Naturgy) e das Pontes. A diminución das emisións de CO2 das térmicas de carbón na Galiza foi paralela á rexistrada en toda a UE, aínda que superior tanto á media europea (-24,3%) como á estatal (-59,4%). Situación que contrasta ─ou que se explica─ coa elevada achega por habitante galego nos últimos anos. Desde 'Galiza, un futuro sen carbón' din que a Xunta "teima en minusvalorar a emerxencia climática e en defender o carbón". Por iso, sinalan, "a Estratexia Galega de Cambio Climático e Enerxía 2050 (EGCCE) carece de ambición", argumentando que en 2019 ficou "amplamente superado" o seu obxectivo de recorte das emisións das centrais térmicas ─as de ciclo combinado e as de carbón─ para 2030, fixado en 54,3% a respecto de 1990. En 2019, a redución xa atinxiu o 72,2%. Feche das Pontes Ademais, a plataforma salienta que malia a baixada da súa actividade, a central das Pontes "volveu ser, con diferenza, a industria que máis contribúe á crise climática desde a nosa terra". Neste sentido, critican que malia que Endesa manifestou a súa intención de pechar a fábrica no segundo semestre de 2021, "a Xunta, o Goberno estatal e o Parlamento galego presionan para que alongue máis a súa vida mediante a co-combustión de carbón e residuos orgánicos ao 50%".


Summary: 'The music of strangers' trata sobre o cellista Yo-Yo Ma e o 'Silk Road Ensemble', á que pertence a gaiteira ourensá. Boa parte do filme foi gravado en Galiza. Tráiler no interior

A gaiteira e artista ourensá Cristina Pato presenta a vindeira segunda feira, 15 de xaneiro, o documental 'The Music of Strangers: Yo-Yo Ma and the Silk Road Ensemble', traballo dirixido por Morgan Neville -gañador dun Oscar- e que conta a historia deste colectivo musical do que fai parte a música galega. A través do filme podemos seguir a vida, experiencias e exploracións creativas dos membros do conxunto. Na parte que se centra en Cristina Pato, o traballo trata dos valores da cultura e identidade galega. O filme, que dura 96 minutos, retrata a Cristina Pato no seu ambiente en Galicia. Nel poderemos ver imaxes da zona vella de Ourense e Santiago, Armariz (Nogueira de Ramuín) ou do campamento romano Aquis Querquennis de Bande. Ademais da súa familia, aparecen outros personaxes da cultura e da música galega. Première en Europa O documental, seleccionado coma unha das tres proxeccións especiais da 66ª edición da Berlinale, amosarase o 15 de febreiro no Friedrichstadt-Palast, o teatro máis grande do festival. Cristina acudirá a esta proxección especial, xunto cos seus compañeiros de Silk Road Kinan Azmeh e Kayhan Kalhor. 'The Music of Strangers: Yo-Yo Ma and the Silk Road Ensemble' estrearase en cines de todo o mundo da man de The Orchard en xuño de 2016, seguido dunha estrea televisiva na cadea norteamericana HBO. The Silk Road Ensemble Nos últimos 15 anos Yo-Yo Ma xuntou arredor de si un extraordinario grupo de músicos. Chamado así pola antiga ruta que enlazaba Asia, África e Europa, The Silk Road Ensemble é un colectivo internacional que ilustra a capacidade da música para desdebuxar as fronteiras xeográficas e fundir culturas dispares. Definido polo Wall Street Journal como "vibrante e virtuoso" e como "un dos máis grandes ensembles do século XXI" polo Vancouver Sun, está composto por intérpretes e compositores de máis de 20 países. Entre eles, Cristina Pato, aclamada polo New York Times como "unha virtuosa explosión de enerxía" e por The Wall Street Journal como "un dos mestres vivos da gaita". A gaiteira, pianista e compositora, ademais de emprendedora cultural, disfruta dunha activa carreira profesional dedicada á música popular galega, a música clásica e o jazz, e a súa carreira dual tena levado aos principais escenarios de toda Europa, EEUU, India, África e China.


Summary: Son as nosas illas con carácter. Pescudamos na personalidade da Galiza non continental de man de guías como os escritores Anxo Fariña e Antón Lopo ou a cantante Uxía.

Será a desta semana unha reportaxe subxectiva pola Galiza insular. Percorremos algún dos referentes da Galiza non continental da man de guías como os escritores Anxo Fariña e Antón Lopo; a cantante Uxía; o codirector de SinSal Audio, Julio Gómez; o director do CEIDA (O Centro de Extensión Universitaria e Divulgación Ambiental de Galiza), Carlos Vales ou a poeta Rosalía Fernández Rial. O carácter e a sensibilidade das xentes da Arousa, o illamento de San Simón, o carácter defensivo de Santa Cruz ou a introspección creadora das Ons, a maxia dos Farillóns, o temperamento atlántico e cantábrico de Illa Pancha ou o misticicismo das Sisargas serán as nosas paradas. As nosas entregas literarias van poñendo camiño cara ao desenlace. Saberemos, finalmente, como se desencadea o tráxico destino de África, a protagonista da serie "Traballo de Campo", elaborada para Sermos pola escritora Marica Campo. Pepe de Pura fará viaxe a momentos iniciáticos da xuventude no penúltimo capítulo do seu relato homoerótico. Tamén aos 21 anos se remonta Marta Dacosta, nesta entrega do seu poemario inédito: "o normal era / casar / abandonar / a casa do pai / construír a casa do esposo / casar/". MULLERES GALEGAS KAÑERAS Patty Castro, a promotora do proxecto musical MGK (Mulleres Galegas Kañeras), que vén de darse a coñecer este ano con dous videoclips, será a entrevistada desta semana. A través de Facebook, conseguiu xuntar preto de trinta cantantes, bateristas, baixistas, saxofonistas e demais músicas do ámbito do rock, o heavy e o metal en Galiza. "Foi xuntarnos e caernos todas ben automaticamente"─afirma─" Parece que se es muller dentro da música cañera non das tanta caña como un grupo exclusivamente masculino. "Xurxo Souto abonda nun episodio oceánico pouco coñecido, o protagonizado polos gaiteiros do mar" Xurxo Souto abonda, nesta ocasión, noutro episodio oceánico pouco coñecido, o protagonizado polos gaiteiros do mar. Son músicos e mariñeiros, como é o caso de Manuel Sotelo,que un día embarcou coa súa gaita rumbo Namibia, ou Anxo Gago "Lito", que navegou pola banda de Terranova.Na súa columna, "Dálle que libras", o xornalista Xesús Piñeiro apuntará retranqueiro, cara aos portos deportivos da nosa costa: 8.812 prazas de amarre, o duplo que toda a frota pesqueira galega: "A este ritmo cando remate a década imos ter máis iates fondeados entre A Guarda e Ribadeo que centolas", destaca O poeta Luís Valle é o encargado de pechar o Caderno de Verán desta vez. Levará a contra o seu recuncho máis querido para o estío, pequeno en tamaño máis grande no emocional, o Picote, na súa terra natal, un prado dende onde se divisan o Xistral, o monte de Argán ou o cordal de Neda, así como o val encaixado que leva ás terras de chaira.


Summary: A economía enfronta unha tormenta perfecta condicionada polo aumento dos custos da enerxía. O incremento do prezo dos carburantes cébase con familias e empresas nun momento complicado, após anos de pandemia e paro forzoso. A suba do gasóleo e da gasolina é unha das súas expresións.

A suba dos combustíbeis non dá tregua ás familias galegas. Así, por exemplo, a gasolina superou onte en diversos surtidores galegos os dous euros por litro, marcando un prezo medio na Galiza de 1,88 euros o litro, isto é, 0,54 euros máis que hai un ano e sumando un aumento de 40,29% no último exercicio. Unha situación análoga repítese co gasóleo de automóbil, cuxo prezo chegou onte a 1,82 euros litro, 0,62 euros máis que en marzo de 2021, representando un incremento no período de 51,66%. Sector pesqueiro O complexo pesqueiro é dos primeiros en rexistrar paros temporais da actividade pola suba dos carburantes. O responsábel da frota de Porto de Celeiro, Jesús Lourido, explica a Nós Diario que "o gasóleo das embarcacións tense incrementado en 58,8% entre 1 e 9 de marzo, pasando de 0,73 euros o litro a 1,16 euros". A situación estase volvendo "moi complicada", recoñece Lourido, que non considera "posíbel" trasladar ao consumidor final "o incremento dos custos das embarcacións". Nesta liña, agarda por unha xuntanza que manterá a vindeira terza feira con responsábeis do Ministerio de Agricultura, Pesca e Alimentación. "Un barco do pincho, que non é dos que máis combustíbel consume, precisa 20.000 euros de gasóleo para saír ao mar, o que significa practicamente un terzo da súa facturación total, polo que traballar nesta situación non compensa", destaca Lourido, pondo no foco a situación de embarcacións como os arrastreiros. "Un arrastreiro consume arredor de 2.000 litros de gasóleo diarios e non acostuma partir do porto con menos de 50.000 litros de combustíbel", continúa Lourido, que significa que "as contas son doadas de facer: Mentres a pescada en lonxa véndese a unha media de tres euros por quilogramo, o litro de gasóleo está en 1,16 euros". Complexo gandeiro No ámbito gandeiro tamén se queixan da situación. O responsábel do sector do vacún da Federación Rural Galega (Fruga), Elías Somoza, advirte en declaracións a Nós Diario que "o aumento do combustíbel chega no peor momento, cando xa están próximos determinados traballos como o ensilado, que nuns casos se acometeron con medios propios e noutros externalizando as tarefas. Sexa como for, as consecuencias van ser moi importantes nas economías das explotacións, porque no que vai de ano o gasóleo agrícola pasou de 0,80 euros a 1,40". "As explotacións enfróntase a unha tormenta perfecta", advirte Somoza, que pon no foco "as granxas de produción de leite e todas aquelas de carácter intensivo, que son as que máis van sufrir os prezos". Nesta dirección, Somoza lembra que "esta suba vén acompañada dun incremento da factura eléctrica, un gasto moi importante nas granxas de leite e sobre todo nas de polos e porcos e do medre dos custos dos fertilizantes, empregados nos labores de horta pero tamén para facer pastos. Sen ir máis lonxe, os nitratos aumentaron o seu custo no último ano en máis de 100% Transporte de mercadoría por estrada O transporte de mercadorías por estrada é un dos sectores que máis padece o aumento dos combustíbeis. A este respecto, o presidente da Asociación Provincial de Transportistas de Pontevedra e directivo da Federación Galega de Transportistas de Mercadorías (Fegatramer), Ramón Alonso, sinala a Nós Diario que "a suba do gasóleo afecta de forma moi dura todas as empresas do sector, até o punto de que xa hai compañías que deixaron de cargar a algúns clientes por negarse estes a aceptar a suba pactada co Goberno do Estado, algo que leva acontecendo nos últimos días no porto de Marín". O prezo do combustíbel representa 35% dos gastos de explotación dunha compañía de transporte. Neste sentido, Alonso lembra que "o gasóleo pasou de un euro o litro hai un ano a 1,82 euros de hoxe e a tendencia é a seguir medrando, mesmo pasando os dous euros". "Estamos diante duns incrementos inasumíbeis", continúa Alonso, que demanda do Goberno do Estado "a adopción de medidas extraordinarias no ámbito fiscal para minguar o impacto da alza dos hidrocarburos". Así, a denominada Plataforma Nacional de Defensa do Transporte anuncia a convocatoria dun paro para o vindeiro 14 de marzo, do que se desmarcan polo de agora as entidades patronais máis representativas do sector. Rosa Regueiro A profesora da Facultade de Económicas da Universidade de Santiago de Compostela, Rosa Regueiro, explica a Nós Diario que "os hidrocarburos subiron moito máis que o petróleo".Rosa Regueiro sinala que "o custo dos hidrocarburos está definido polo barril de Brent, os gastos de distribución e loxística e os impostos, que representan entre 45% e 48% do total". Destaca que as compañías recoñecen que no período 2013-2020 as súas ganancias pasaron de 11% a 20%".


Summary: O deputado Néstor Rego ve inxustificábel que o cabo Marcos Santos Soto fose investigado pola Garda Civil na súa vida privada e acabase expulsado do exército, mentres que os que asinaron o manifesto en defensa do ditador Franco non son nin expedientados.

O Bloque Nacionalista Galego (BNG) vén de denunciar no Congreso a "persecución persoal" por parte do exército ao Cabo Marcos Santos Soto por ter expresado opinións contrarias ao rexime franquista e que deron lugar á súa expulsión. En 2018 ante a publicación do manifiesto titulado Declaración de respeto y desagravio al general Francisco Franco Bahamonde, soldado de España, co apoio de 181 militares -unha cifra que chegou ascender a 600 novas adhesións e entre os que se encontraban xenerais, coroneis, almirantes e capitáns de fragata-, que estiveron ocupado postos de responsabilidade durante os anos en que estaban en activo, un grupo de militares decidiu dar a coñecer o seu posicionamento contrario a esta declaración. "Ante á impunidade de aqueles que se adhediran ao manifesto de apoio á ditadura, os que manifestaron o seu posicionamento en contra víronse perseguidos e expedientados" explicou Néstor Rego. O BNG destacou o caso do cabo Marcos Santos Soto, militar asinante da declaración contraria ao enxalzamento do ditador Franco, que se viu sancionado pola súa decisión de apoialo e que novamente volveu a ser expedientado cando relatou a súa experiencia nos medios de comunicación. Aliás, por indicación da División de Operacións do Estado Maior, o Departamento do Grupo de Delitos Telemáticos da Garda Civil investigou a vida persoal e as redes sociais do Cabo Santos Soto, o que levou á súa expulsión do Exército. O deputado nacionalista preguntoulle ao Ministerio de Defensa se considera adecuada esta expulsión baseada na manifestación de opinións personais amparadas constitucionalmente polo dereito de liberdade de expresión e se pensa corrixir a decisión de expulsión con deshonra e así restaurar os plenos dereitos propios dun militar licenciado. Ademais, o deputado nacionalista solicitou coñecer "se o Ministerio abriu algún expediente aos militares que apoiaron o manifesto en defensa da figura do ditador Franco, porque, para alén do máis, estase a producir un agravio comparativo". O BNG ve "inconcebíbel" que o exército tome este tipo de represalias contra quen se atreva a manifestar o seu posicionamento contrario ao rexime franquista "en canto altos mandos pro-franquistas non son nin investigados pola súa defensa da ditadura".


Summary: A aplicación do software libre para a automoción será un dos eixos da LibreCon 2015. Roberto Zompi falará sobre a Alianza Genivi impulsada por varias marcas para o desenvolvemento de plataformas open source. E Tin Hang Liu presentará o OSVehicle, o "android dos coches eléctricos".

As tecnoloxías libres tamén van sobre rodas. Nos últimos anos cada vez é máis frecuente o uso de software non propietario na industria da automoción, unha mostra de que o software libre pode ofrecer solucións en calquera actividade. As empresas buscan entre outras cousas a redución dos custes de desenvolvemento de determinadas aplicacións ou produtos, facilitar a súa personalización, unha maior diferenciación competitiva con respecto a outras marcas ou, de forma moi importante, evitar estar atados a un determinado proveedor de software. A aplicación do software libre para a automoción será un dos eixos da LibreCon 2015, tendo en conta ademais a importancia da industria automobilística en Galicia. Os coches actuais son ordenadores en movemento, cada vez cunha maior complexidade tecnolóxica no funcionamento dos seus sistemas e ofrecendo, ademais, cada vez máis servizos complementarios. Son necesarios, polo tanto, plataformas que dean soporte a todos estes procesos e, ademais, programacións específicas para cada función. Aí entrou o software libre e, ademais, fíxoo alentando a cooperación entre as distintas compañías. O software libre entrou na industria da automoción alentando a cooperación entre as distintas compañías Hai varios proxectos en marcha, coma o Automotive Grade Linux, desenvolvido por Intel, Nvidia, Fujitsu, LG Samsung, Panasonic, Nissan, Toyota, Hyunday e Jaguar Land Rover, entre outras empresas, unha proposta de plataforma de software libre estándar para o sector da automoción. Ou, por exemplo, a Alianza Genivi, un consorcio fundado por BMW, Delphi, GM, Intel, Magneti Marelli, PSA Peugeot Citroen, Visteon e Wind River Systems, que traballa para establecer na industria automobilística o uso dun sistema operativo global baseado en Linux, ademais dun conxunto de ferramentas de middleware e unha plataforma común para aplicacións de entretemento nos vehículos. En Compostela estará o italiano Roberto Zompi, enxeñeiro de Magneti Marelli, que explicará como funciona esta Alianza Genivi, que sistemas foron desenvolvidos e as oportunidades que se abren para todos os seus participantes e para os e as consumidoras finais. A través de Genivi as empresas que participan no proxecto buscan ofrcer sistemas que proporcionen aos e ás usuarias funcionalidades semellantes ás dos smarpthones e tablets pero con mecanismos de interacción axeitados para o seu uso en coches, Os vehículos Open Source O OSVehicle foi xa foi alcumado coma "o coche "IKEA", o "Arduino para Vehículos", ou o "Android para vehículos eléctricos" Pero pódese ir máis aló. As tecnoloxías abertas poden crear un vehículo dende cero, combinando solucións de software e de hardware. Hai moitos proxectos en marcha: o OScar, o Riversimple Urban Car, o Freedom EV ou o OSVehicle, un proxecto de automóbil eléctrico presentado hai dous anos, cuxo deseño completo pode ser descargado libremente e usado cunha licenza Creative Commons BY-SA. Os seus promotores aseguran que a estrutura do coche pódese montar en 45 minutos, de forma tan sinxela que xa foi alcumado coma "o coche "IKEA", o "Arduino para Vehículos", ou o "Android para vehículos eléctricos". En Compostela estará Tin Hang Lui, CEO da compañía que desenvolve esta plataforma open source para coches eléctricos (aínda que tamén é compatible con motores híbridos ou de combustión). Fillo dun enxeñeiro con longa experiencia no sector da mobilidade motorizada, dende motocicletas e coches a trens, Tin Hang Lui comezou traballando na compañía familiar, desenvolvendo durante anos o vehículo eléctrico MyCar. Conta que en 2008 coñeceu en Silicon Valley a algúns pioneiros do open-source hardware, e comezaron a colaborar. En 2013 presentaron o OSVehicle na Maker Faire Europe. Teñen peticións de colaboración de máis de 80 países, con centos de proxectos que se están a desenvolver a partir da plataforma base proposta Dende entón o proxecto non deixou de mellorar e crecer, consolidando un vehículo máis robusto, que pode acadar unha velocidades de 130 quilómetros por hora e transportar a dúas ou a catro persoas. Teñen peticións de colaboración de máis de 80 países, con centos de proxectos que se están a desenvolver a partir da plataforma base proposta, dende vehículos pensados para o seu uso na agricultura ata o funcional BusyBee, presentado recentemente.


Summary: Educación Dixital será unha nova materia na Educación Secundaria no novo currículo para a ESO que presentou, en anteproxecto, a Xunta da Galiza.

A Consellaría de Cultura, Educación e Universidade vén de presentarlles aos sindicatos o seu anteproxecto de currículo para a Educación Secundaria Obrigatoria (ESO), que complementa o currículo estatal. Para a aprobación definitiva do texto, este deberá pasar agora pola mesa sectorial, que no día de onte estaba aínda sen convocar. As novidades Entre as principais novidades que este novo currículo para a Educación Secundaria trae consigo, encóntranse a posibilidade de estudar euskera e catalán (recortando unha hora á lingua galega no primeiro curso da ESO), mentres que a lingua castelá, segundo a Consellaría de Educación, tamén terá unha hora menos. CIG-Ensino critica a "unilateridade" da Xunta nos cambios dos currículos de ESO e Bacharelato No tocante á Bioloxía, introdúcese o estudo de virus e destaca tamén a incorporación de temario relativo á importancia da saúde. Educación Dixital será outra das novidades que introduce este novo currículo así como unha énfase maior na Educación Física aos deportes galegos como a billarda ou a chave. A materia de Relixión Sobre a Relixión, esta non ten oficialmente unha materia 'espello' mais mentres o alumnado que o decida estea a cursar Relixión, o resto do estudantado deberá "desenvolver proxectos competenciais". No curso de terceiro da ESO impartirase a materia Educación en Valores Cívicos e Éticos, para a que a Xunta seguiu as propostas do Estado. Ensino: novidades, estrutura e contidos dos novos decretos da Xunta Tamén, por vez primeira, a segunda lingua estranxeira terá temario propio e no que respecta a Matemáticas, a Xunta matizou a proposta estatal. Con todo, o Executivo galego pon o acento en que "sexa unha materia continua desde primeiro curso até terceiro, progresando tamén en dificultade". En declaracións a Nós Diario, Laura Arrojo, da Executiva da CIG-Ensino, sindicato maioritario no sector, censura o recorte dunha hora en lingua galega xa que iso "só vai empeorar a situación da competencia lingüística que ten o estudantado".


Summary: Un novo número do semanario saído do prelo: co gallo do inicio do curso entrevistamos Anxo Louzao (CIG-Ensino), parloamos con Sés do divino e humano, mergullámonos na campaña electoral... Todo isto e máis, xa na nosa loxa.

Está o galego normalizado nos concellos do país? Esta é a pregunta que nos facemos e á que intentamos dar resposta na reportaxe 'O estado de saúde do galego nos concellos'. A decisión do goberno municipal de Vigo de incluír o castelán como lingua das sesións plenarias reabre o debate sobre a defensa do idioma por parte das administracións. Aliás, a presenza do galego en organismos estatais como a Seguridade Social, Facenda ou os xulgados continúa a ser unha excepción, mentres que aumenta a lexislación en favor do castelán. Entrevistamos Anxo Louzao, o secretario nacional da CIG-Ensino, o sindicato maioritario do sector. Explícanos o estado de saúde do sistema educativo da Galiza cando comeza o curso escolar. As reválidas en 4º da ESO e 2º de Bacharelato, cuxos contidos e deseños non teñen que seren revelados polo Goberno español até o 30 de novembro, marcan a campaña 2016-2017. "Chamaremos á insubmisión ás reválidas", dinos. 'A Ribeira Sacra, o polígono industrial de Iberdrola e Fenosa'. Novos megaaproveitamentos hidroeléctricos pairan sobre unha das paisaxes naturais, culturais e humanas máis representativas da Galiza: a Ribeira Sacra. Trátase das centrais de bombeo de GN-Fenosa no Miño (Belesar III e Os Peares III) e no Sil (Edrada-Santo Estevo), así como da de Santa Cristina, de Iberdrola, tamén no Sil. Fóra da Ribeira Sacra, na bacía do Limia, tramítase outro grande aproveitamento (Salas-Cunchas), tamén de GN-Fenosa A campaña 'O debate mostra as debilidades de Feijóo'. Nas vésperas do debate a cinco da CRTVG, o único non vetado por Feijóo nesta campaña, a dúbida nos ambientes xornalísticos e políticos era se aparecería e como Marcial Dorado no debate. Apareceu, si, invocado por Ana Pontón. "Sempre fun contundente coa corrupción", dixo Feijóo. Ao non terse defendido da alusión a Dorado, soou a frase falsa. Aí perdeu o debate. O PP lanza unha ofensiva con todos os seus recursos na procura da maioría absoluta e na conquista de todo o eleitorado da direita, sen dar opción a Cs. Aos ollos de Monte Pío, Rajoy non é un lastro para o partido. 'Feijóo nas cidades e Rajoy nas vilas'. En 'O mundo non espera por nós' Xulio Ríos, director do Igadi, reivindica a importancia da acción exterior de Galiza cara ás eleccións do 25S. "Gobernar Galicia, ben sexa desde o local ou o autonómico, sen pensar no mundo só demostra que vivimos fóra da época, con parámetros doutro tempo. Esa fronteira na comprensión empobrécenos e réstanos posibilidades". 'Bolivia: reaxuste das alianzas?' A reforma da Lei de Cooperativas provocou unha vaga de protestos no sector da minaría, nos que se entrecruzan os intereses da dereita opositora. A minaría é unha rama de actividade de grande importancia en Bolivia, representando o 6,24% do PIB e atinxindo 140.000 empregos. Máis globalización China aposta durante a cimeira de Hangzhou en profundar na mundialización da economía, mais coa pretensión de "civilizar" o capitalismo. O encontro das principais potencias mundiais estivo envolvido polas negativas previsións do FMI para a economía global, que fica inda lonxe de superar a crise iniciada en 2008. A cimeira saldouse sen acordos concretos relevantes e volveu servir de escenificación da pugna xeoestratéxica. 'Camiño de máis globalización?'. O salario medio dos galegos medrou nestes meses catro veces menos que o español. E iso após un lustro no que o soldo dos asalariados da Galiza caeu máis que no Estado. Algo que afecta a case todos os sectores de actividade, en maior ou menor medida. 'Traballar moito, cobrar pouco'. En Análise achegámonos ás rémoras do medre económico e os seus riscos. "Hai que vivir e sobrevivir" Entrevistamos Sés, que está a piques de presentar o seu novo álbum de estudio, un disco no cal poderemos escoitar xéneros novos e músicas populares acompañadas de letras persoais, eclécticas e sinceras. "As letras son eu. Son viscerais, transparentes e sen preconceitos. Odio os preconceitos e as vergoñas". Carlos Negro debulla para Sermos Galiza 'Masculino singular', a súa obra máis recente. E en 'andar e ver' imos do Rexo (Allariz) a Xunqueira de Ambía, con varias posibilidades para coñecer unha ruta de beleza singular. Felipe Senén proponos unha historia na que afondar, o ouro galaico. Unha das distincións deste estremeiro Oeste do Vello Mundo é a historia do seu ouro, a da minería e da súa delicada metalurxia. Abondan as fontes arqueolóxicas, as literarias, os mitos de buscatesouros, as etnográficas e mesmo a tradición dos ourives, e máis aínda será pola banda bracarense. Pese a tanta carcasa de "casas", "cidades" e baleiros aparatos apelidados "de cultura" non se espalla, como merece, tan escintilante singularidade. E na contra-capa, as dornas homenaxean Rosalía de Castro e no selfie-entrevista, Asier Basurto, un dos responsábeis do proxecto Tosta 2016, que estes días estivo por Galiza. Ademáis, netse número temos as opinións de María Pilar García Negro e de Xavier Queipo. Alberte Ansede, en 'As lúas de outono', volve percorrer para nós a obra de Manuel María. Na crítica literaria Mario Regueira debulla o poemario 'Corazón e demais tripas', de Emma Pedreira. Andrés Castro achégase a 'Espías desde o ceo' (Eye in the Sky), de Gavin Hood. Na súa sección 'Botar un ollo' Pepe Barro fala do «Cadrado branco sobre fondo branco», a pintura coa que Malevich acada o cenit do Suprematismo, como denomina o ruso a súa busca pictórica do esencial.


Summary: A próxima cuarta feira, 5 de maio, a asociación ecoloxista Adega pon en marcha un ciclo de mesas redondas baixo o título "Proxectos eólicos e os seus impactos na Galiza". Serán cinco xornadas que se desenvolverán até o 2 de xuño.

Do 5 ao 2 de xuño, cada cuarta feira, Adega organiza charlas sobre a enerxía eólica para analizar "desde diferentes puntos de vista os impactos que poden carrexar para o noso territorio a actual enxurrada de proxectos" que se están a tramitar e que a asociación ecoloxista cifra en 130 que suman 10.000 megavatios en potencia de tramitación, case o triplo do actualmente instalado. Nunha nota de prensa, Adega rexeita o actual modelo de desenvolvemento eólico "por carecer dunha planificación racional e axeitada para afrontar o reto da descarbonización e do quecemento global, por non ter en conta as necesidades enerxéticas da Galiza e por reproducir o noso papel histórico como territorio colonizado e espoliado para a xeración de enerxía eléctrica en beneficio do grande capital e doutros territorios intensamente consumidores". A "actual carreira" das empresas eólicas pon en risco, advirte Adega, "a preservación do patrimonio cultural e da biodiversidade, a viabilidade dos sectores económicos primarios e estratéxicos, a nosa paisaxe e pode significar o golpe final para o futuro do rural galego". A primeira das mesas decorrerá o 5 de maio co lema "Impactos sobre o patrimonio", ás 19.30 horas, e poderá visualizarse desde a páxina web de Adega e a súa canle de Youtube. Participarán Xabier Moure, de Patrimonio dos Ancares; Aurora Grandal, xeóloga da UDC; Pilar Sánchez Monje, de O Sorriso de Daniel, e Luis Leclere, do Colectivo A Rula, coa moderación de Xiana Iglesias, membro de Adega. O 12 de maio terá lugar á mesma hora unha palestra para avaliar o impacto sobre a biodiversidade, sobre hábitats e especies de valor singular ou sobre as áreas da rede europea de espazos protexidos Rede Natura. Intervirán Óscar Rivas, da Sociedade Galega de Ornitoloxía; Roberto Hermida, da Asociación Drosera; Óscar Chao, do Proxecto Rebinxe e Ernesto Díaz, da Plataforma en Defensa da Cordilleira Cantábrica, coa moderación de Lucía Álvarez, de Adega. O impacto socioeconómico analizarase o 19 de maio, a cargo de Xavier Simón, do Observatorio Eólico Galego (OEGA), autor da guía para propietarios e propietarias de terreos eólicos; Margarita Senra, de Bierzo Aire Limpo; Xosé Alfredo Pereira, da Organización de Montes en Mancomún, e de Vitoria Fernández-Armesto, da Casa Grande de Xanceda. Moderará Froilán Pallín, de Adega. Os colectivos afectados terán a voz o 26 de maio, día en que participarán Carlos Penedo, da Rede Galega por Un Rural Vivo; Alexandre Cendón, da Asemblea do Suído; Araceli Macías, de Rural Mutante e Ariadna Fergón, veciña afectada polos eólicos de Lalín, coa moderación de Belén Rodríguez, de Adega. O ciclo de palestras concluirá o 2 de xuño, na Semana do Medio Ambiente, coa presenza de partidos políticos con representación nas institucións galegas para expor as súas posturas ao respecto da actual vaga eólica e as súas repercusións sobre o territorio galego. Participarán Marta Novoa, portavoz de Enerxía do Grupo Parlamentario do PP; Noa Presas, portavoz de Enerxía do Grupo Parlamentario do BNG; Pablo Arangüena, portavoz de Medio de Ambiente do Grupo Parlamentario do PSdeG; e Antón Sánchez, portavoz nacional de Anova.


Summary: A investigación de 'Segredos de Pantón' determina a localización exacta da 'Torre de Quitapesares' na Torre de Vilamirón.

Había controversia sobre a localización exacta en Pantón da 'Torre de Quitapesares', unha edificación da primeira metade do século XV mandada construír polo Duque de Arjona nun lugar entre os miños Sil e Miño e ao pé do Camiño Real. En torno a esta torre nobre vai nacendo unha pequena aldea, sendo o primeiro en asentarse un ferreiro coa súa forxa. O 6 de xaneiro de 1480 faise referencia por primeira vez ao lugar de Quitapesares, nesta data aforan a Álvaro Fernández e a súa muller Constanza Fernández. Posteriormente o 7 de xaneiro de 1482 aforan a súa vez a Álvaro de Lornís, a súa muller María Gómez e a dúas persoas máis. O pai de María Gómez, Gómez da Touza, fora aforado anteriormente en Quitapesares. O feito máis coñecido da "Torre de Quitapesares" foi o litixio que involucrou a Don Rodrigo Conde de Lemos co mosteiro de Santo Estevo de Ribas de Sil, sobre a propiedade da Torre. Que inicouse o 18 de maio de 1600. "O lugar exacto de localización da Torre de Quitapesares foi algo controvertido nos últimos anos por sucesivas publicacións debido á mala interpretación do escrito", indican desde 'Segredos de Pantón'. O colectivo que realizou un traballo de investigación e recuperación. Pensouse que a torre estaría na aldea do Cotillón na parroquia de Acedre e comezouse a pensar que sería a casa do "Xuíz" a antiga Torre de Quitapesares. "O lugar que con todas as da lei ostenta a ser o lugar de contrucción da Torre de Quitapesares reulta ser a Torre de Vilamirón", afirman, e lembran que xa o mapa de Domingo Fontán de 1784 indicaba esta localización "Na aldea da Torre de Vilamirón conta un señor, Raúl, a lenda sobre a Torre de Quitapesares. Onde una raíña de España desaparecerá o seu fillo, buscándoo e buscándoo atopouno aquí e mandou construí runha torre chamándoa Torre de Quitapesares, ao quitarlle os seus males ao atopalo".


Summary: PSdeG, Galicia en Común e BNG ratifican que impulsarán unha investigación sobre as residencias da terceira idade na vindeira lexislatura

Caballero: "o PP débelle a Galicia unha explicación do seu modelo privatizador e da súa connivencia co modelo privatizador"PSdeG-PSOE, Galicia en Común e BNG proporán a constitución na vindeira lexislatura dunha comisión parlamentaria de investigación sobre a xestión das residencias da terceira idade, en especial en relación coa pandemia de Covid-19 e os efectos que puido ter a privatización destas instalacións e a falta de controis públicos. O líder dos socialistas galegos, Gonzalo Caballero, afirmou este luns que "o PP débelle a Galicia unha explicación do seu modelo privatizador e da súa connivencia co modelo privatizador", confirmando o apoio do PSdeG-PSOE á constitución desta comisión de investigación na cámara que saia dos comicios do vindeiro 12 de xullo. "Esiximos que sexa transparente, non oculte información e responda ás dúbidas e ao sentir de abandono das familias dos maiores que favoreceron pola covid-19 e se dea información transparente dos falecementos en residencias con contaxios sen test da covid", sinalou Caballero, que xa nas últimas semanas reclamara da Xunta "informacións claras, que non xeren dúbidas na cidadanía".Gómez Reino: "as residencias de maiores non poden ser un negocio nin poden buscar a conta de resultados senón dar o mellor trato e servizo aos nosos maiores"A comisión de investigación xa fora reclamada por Galicia en Común e mais o BNG. O candidato de Galicia en Común-Anova Mareas, Antón Gómez Reino, fixo esta petición en varios momentos, subliñando que "as residencias de maiores non poden ser un negocio nin poden buscar a conta de resultados senón dar o mellor trato e servizo aos nosos maiores". Gómez Reino comprometeuse a "reverter a situación no marco da asistencia aos nosos maiores, que leva máis dunha década de recortes do goberno popular de Núñez Feijóo" e aposta por "aumentar de maneira exponencial as prazas públicas co obxectivo de acadar un modelo de xestión 100% público a medio prazo, facéndose un seguimento dos servizos ofrecidos para garantir condicións dignas de atención e incrementando o persoal".Pontón: unha comisión de investigación "por respecto ás vítimas e as súas familias" e porque a Xunta "mirou para outro lado durante moito tempo"Pola súa banda, Ana Pontón destacara que a comisión de investigación debía poñerse en marcha "por respecto ás vítimas e as súas familias", para esclarecer que se fixo mal e poder corrixilo, "porque resulta evidente que o Goberno galego non soubo anticiparse e houbo deixadez" e "porque, pese a que a Xunta coñecía as deficiencias existentes en moitos centros privados, mirou para outro lado durante moito tempo". "Todo iso require esixencia de responsabilidades políticas", engadiu a voceira nacional do BNG. Este luns Pontón avanzou que a primeira iniciativa parlamentaria tras o 12X será a petición dunha comisión de investigación da xestión da Covid-19 nestes centros e a proposta para camiñar cara a un modelo público